1 Zelafehad na teuma jimeu aneuëk limong droe aneuëk inong, awaknyan na kheueh Mahla, Noa, Hogla, Milka dan Tirza. Bapak Zelafehad nyan nan jih Hefer, dan bapak Hefer nyan na kheueh Gilead. Bapak Gilead nyan na kheueh Makhir, bapak Makhir nan jih Manasye, dan bapak Manasye na kheueh Nabi Yusuf. 2 Banlimong droe aneuëk Zelafehed nyan laju jijak meuhadab ubak Nabi Musa, dan Imeum Eleazar, meunan cit bubena peumimpén ngon banmandum umat nyang teungoh meusapat to ngon babah pintoe Khimah TUHAN. Kheun awaknyan. 3 "Bapak kamoe meuninggai donya di padang pasi dan lom gobnyan hana teuma meu aneuëk agam. Geuhnyan bukon peungikot korah nyang beurontak ubak TUHAN. Bapak kamoe meuninggai sabab lé desya geuh nyan keudroe. 4 Teuma pakon nan gobnyan harôh gadôh nibak bansa Israel sabab gobnyan hana geumeu aneuëk nyang agam? Neubri kheueh ubak kamoe tanoh pusaka meusajan-sajan deungon kawöm syedara bapak kamoe." 5 Laju Nabi Musa geupeusampoe hai awaknyan ubak TUHAN, 6 dan TUHAN geupeugah ubak Nabi Musa, 7 "Peue nyang jipeugah lé aneuëk-aneuëk Zelafehad keubit beutôi. Deungon nyan gata jok kheueh keu awaknyan tanoh pusaka meusajan deungon kawöm syedara bapak awaknyan. Warésan Zelafehad nyan harôh kheueh jipeutreun keu aneuëk-aneuëk jihnyan nyang inong. 8 Gata peugah kheueh ubak bansa Israel meunyoe sidroe aneuëk agam maté dan jihnyan hana jimeu aneuëk nyang agam, teuma tanoh pusaka jihnyan harôh jipeuwaréh ubak aneuëk inong. 9 Meunyoe ureuëng nyan hana teuma aneuëk inong, tanoh pusaka nyan jipeuwaréh ubak syedara jih nyang agam. 10 Meunyoe jihnyan hana teuma syedara nyang agam, tanoh jihnyan rhot ubak syedara nyang agam nibak bapak jihnyan. 11 Meunyoe jihnyan hana teuma syedara nyang agam, dan hana teuma syedara agam siblah bapak jihnyan, tanoh nyan rhot ubak rakan nyang paleng krab atawa paleng to deungon kawöm jihnyan." Peuratoran nyan harôh jitaát ngon jiturot lé ureuëng Israel sibagoe peuratoran huköm nyang geupeurintah lé TUHAN meulalu Nabi Musa. 12 TUHAN meufeureuman lom ubak Nabi Musa, "Gata jak ék kheueh u ateueh Gunong Abarim, dan nibak ateueh gunong nyan gata pandang kheueh nanggroe nyang teuma Ulôn bri keu ureuëng Israel. 13 Óh ka lheueh gata pandang nyan, gata teuma maté lagée aduen gata Nabi Harun, 14 sabab dipadang pasi Zin gata ban dua ka gata iengkeue ubak peurintah Ulôn. Bak watée di Meriba banmandum rakyat ji meukrôb-krôb ubak Ulôn, gata hana tatem peugah keuhai keukuasaan Ulôn dikeue awaknyan nyang na hubongan jih deungon ié nyan." (Peuristiwanyan teujadi nibak mata ié Meriba di Kades, padang pasi Zin). 15 Lé Nabi Musa laju geumeu doa, 16 "Ya, TUHAN Po teu Allah, nyang bri udeb keu mandum nyang udeb, ulôn meulakée, neutunyok kheueh sidroe ureuëng nyang hase jipimpén bansa nyoe; 17 sidroe ureuëng nyang hase jeuet keu panglima bak watée awaknyan jijak muprang. Bék kheueh neupeubiyeu umat Droeneueh nyoe lagée kawan domba nyang hana ureuëng rabe." 18 Kheun TUHAN ubak Nabi Musa, "Gatajak hôi kheueh Yosua aneuëk Nun. Jihnyan sidroe ureuëng nyang carông. Gata peuduek kheueh jaroe gata u ateueh ulée jihnyan. 19 Gata yue kheueh jihnyan jidong dikeue Imeum Eleazar dan banmandum umat. Dikeue awaknyan banmandum gata harôh gata peumaklum bahwa Yosua nyan na kheueh keu geunantoe gata. 20 Gata seurah kheueh ubak jihnyan siladum nibak keukuasaan gata, mangat umat Israel jitaát keu jihnyan. 21 Yosua harôh jijak lakée naseuhat ngon peutunyok ubak Imeum Eleazar, dan Eleazar harôh teuma jitanyong keuheundak Ulôn deungon jingui Urim dan Tumim. Deungon caranyan Eleazar jipimpén Yosua dan banmandum bansa Israel dalam sigala peukara nyang awaknyan peukeue." 22 Nabi Musa laju geupeubuet lagée nyang geupeurintah lé TUHAN nyan ubak geuhnyan. Gobnyan geuyue dong laju Yosua dikeue Imeum Eleazar dan dikeue banmandum umat. 23 Laju Nabi Musa geupeuduek jaroe gobnyan di ateueh ulée Yosua dan geupeumaklum laju bahwa Yosua nyan na kheueh keugeunantoe gobnyan, lagée nyang geupeugah lé TUHAN ubak gobnyan.